Diari Oficial de la Generalitat Valenciana


Sumari del DOGV 6751, del 11-04-2012 (2012/3461)

ORDE 6/2011, de 2 d'abril, de la Conselleria d'Economia, Indústria i Comerç, per la qual s'establixen les bases per a la concessió de subvencions per al suport a la participació en el sistema arbitral de consum per a l'exercici 2012.
-----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6751

Data del DOGV
:   11-04-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/3461


Data del document
:   02-04-2012

Organisme emissor
:   Conselleria d'Economia, Indústria i Comerç

Tipus de document
:   Ordre

Anàlisi jurídica

 Descriptors 

:   * ajuda pública

ORDE 6/2011, de 2 d'abril, de la Conselleria d'Economia, Indústria i Comerç, per la qual s'establixen les bases per a la concessió de subvencions per al suport a la participació en el sistema arbitral de consum per a l'exercici 2012. [2012/3461]  
La política de la Generalitat s'inscriu en la línia de la protecció i defensa dels consumidors i usuaris de la Comunitat Valenciana. En este sentit, i d'acord amb les previsions establides en la Llei de la Generalitat Valenciana 2/1987, de 9 d'abril, d'Estatut de Consumidors i Usuaris de la Comunitat Valenciana; en el Reial Decret Legislatiu 1/2007, pel qual s'aprova el text refós de la Llei General per a la Defensa dels Consumidors i Usuaris, i en el Reial Decret 231/2008, pel qual es regula el Sistema Arbitral de Consum, la Generalitat establix, com un dels eixos fonamentals, dins de la seua política de defensa de consumidors i usuaris, la promoció i el suport al sistema arbitral de consum.  
  
De conformitat amb allò que establix l'esmentat Reial Decret 231/2008, el funcionament del Sistema Arbitral de Consum es caracteritza per la necessària i imprescindible participació activa en la gestió de l'arbitratge dels consumidors i empresaris, a través de les associacions que els representen, tant en les actuacions de foment com en la participació als col·legis arbitrals. Estos òrgans arbitrals es componen de tres àrbitres, un dels quals és designat entre els proposats per les associacions de consumidors i, un altre, entre els proposats per les organitzacions empresarials o professionals o corporacions de dret públic, i això perquè així ho exigir la normativa vigent.  
  
Amb base en estes premisses, la present orde d'ajudes té com a objecte subvencionar les federacions i associacions de consumidors i usuaris, les associacions d'empresaris o professionals, així com les corporacions de dret públic, per la seua necessària i imprescindible participació en el sistema arbitral de consum, en funció del grau d'intensitat en què s'ha produït l'esmentada participació.  
Per tot això, es deduïx que hi ha raons d'interés públic i social que justifiquen que les ajudes regulades en esta orde s'enquadren en el supòsit de l'article 22.2.c), de la Llei 38/2003, de 17 de novembre, General de Subvencions (d'ara en avant LGS) i siguen susceptibles, per tant, de concedir-se de manera directa. Les esmentades raons d'interés públic i social consistixen a garantir el funcionament tripartit, normativament previst, del Sistema Arbitral de Consum, ja que representa una via de resolució extrajudicial de conflictes, que s'alinea amb el mandat que l'article 51.1 de la Constitució Espanyola dirigix a tots els poders públics, consistent a garantir, per mitjà de procediments eficaços el principi rector de la política social i econòmica de la defensa dels consumidors i usuaris. D'altra banda, el caràcter reglat de la composició tripartita dels òrgans arbitrals fa dificultosa la seua concessió per convocatòria pública en règim de concurrència competitiva.  
  
Estes ajudes, per tant, s'establixen com un dret del peticionari que tinga les condicions per a la seua concessió, per la qual cosa, pel mer fet de reunir els requisits subjectius i dur a terme l'activitat regulada com subvencionable, adquirix el dret a la percepció de la subvenció, sempre, naturalment, dins dels límits temporals i pressupostaris que es fan constar en les bases.  
L'article 47.11, del Text Refós de la Llei d'Hisenda Pública de la Generalitat, establix que els consellers corresponents establiran, en cas de no hi haja, i prèviament a la disposició dels crèdits, les oportunes bases reguladores de la concessió. Les esmentades bases s'aprovaran per orde, amb un informe previ dels servicis jurídics corresponents i seran objecte de publicació en el Diari Oficial de la Comunitat Valenciana. El dit procediment d'aprovació resulta igualment d'aplicació a les bases reguladores de les subvencions previstes en el paràgraf c) de l'apartat 2, de l'article 2 de la LGS.  
S'assenyala, en virtut d'allò que establix l'article 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, que esta convocatòria d'ajudes no necessita de la seua notificació o comunicació a la Comissió Europea, per no tindre tots els requisits de l'article 107 del Tractat de Funcionament de la Unió Europea, ja que les subvencions que es concedisquen en cap cas finançaran activitats econòmiques.  
  
Per tot això i amb la finalitat d'optimitzar tots els recursos posats a disposició dels consumidors i dur a terme una política integrada en matèria de consum, fent ús de les facultats atribuïdes per l'article 28 de la Llei 5/1983, de 30 de desembre, del Consell, i l'article 47 del Text Refós de la Llei d'Hisenda Pública de la Generalitat,   
  
ORDENE  
  
Article 1. Objecte, règim de concessió i beneficiaris de les ajudes  
1. L'objecte d'esta orde és aprovar les bases per a la concessió directa d'ajudes per a donar suport a la participació en el Sistema Arbitral de Consum, en funció del grau d'intensitat d'esta.   
2. Les ajudes previstes en esta orde es concediran de forma directa, conforme a l'article 22.2.c) de la LGS, per la necessitat de garantir el funcionament tripartit, normativament previst, del sistema arbitral de consum com a via de resolució extrajudicial de conflictes que s'alinea amb el mandat que l'article 51.1 de la Constitució Espanyola dirigix a tots els poders públics, consistent a garantir, per mitjà de procediments eficaços, el principi rector de la política social i econòmica de la defensa dels consumidors i usuaris. Açò permet apreciar la concurrència de les raons d'interés públic i social que, amb caràcter excepcional, el mencionat article considera que justifiquen l'aplicació de l'esmentat procediment de concessió directa.  
  
3. Podran ser beneficiaris de les ajudes els subjectes següents, que desenrotllen la seua activitat en l'àmbit de la Comunitat Valenciana i no estiguen sotmesos a les prohibicions establides en l'article 13 de la LGS:  
- Les associacions i federacions de consumidors i usuaris que es troben inscrites en el Registre Públic d'Associacions de Consumidors i Usuaris de la Comunitat Valenciana i que estiguen al corrent de les obligacions derivades d'esta inscripció.   
- Les associacions d'empresaris o professionals, legalment constituïdes, que actuen a la Comunitat Valenciana.  
- Les corporacions de Dret Públic.   
  
Article 2. Finançament  
L'import global màxim destinat a atendre estes ajudes és de 150.000,00 euros i, si és el cas, es finançarà a càrrec de la línia pressupostària T0126 del capítol IV del programa 443.10 per import global màxim de 150.000 euros, consignada en Llei 10/2011, de 27 de desembre, de Pressupostos de la Generalitat per a l'exercici 2012.  
Es delega en la directora general de Comerç i Consum l'aprovació d'eixa modificació de l'import global màxim. La resolució que es dicte en exercici d'esta delegació serà publicada en el Diari Oficial de la Comunitat Valenciana.  
  
Article 3. Accions subvencionables  
1. La subvenció serà destinada a donar suport a la participació de les entitats sol·licitants en el Sistema Arbitral de Consum, en funció del seu grau d'intensitat, que vindrà determinada per les actuacions següents:   
  
a) Intervenció en audiències arbitrals.  
- La intervenció en cada audiència serà subvencionada amb 30,00 euros, en el cas que l'arbitratge es realitze d'acord amb equitat i en alguna de les localitats on tenen la seua seu o delegació les juntes arbitrals de la Comunitat Valenciana. En el cas que l'arbitratge d'equitat s'haja realitzat en localitat diferent d'estes últimes, cada audiència serà subvencionada amb 40,00 euros.  
- La intervenció en cada audiència serà subvencionada amb 50,00 euros, en el cas que l'arbitratge es realitze d'acord amb el Dret.  
b) La derivació de reclamacions, per part de les associacions i federacions de consumidors i usuaris a les juntes arbitrals de consum amb seu a la Comunitat Valenciana, en les quals l'empresa reclamada es troba adherida, amb caràcter general o particular, a l'arbitratge de consum.  
- Se subvencionarà amb 5,00 euros per cada 10 reclamacions derivades.  
c) Obtenció per part de les associacions empresarials o professionals de noves adhesions dels seus membres al Sistema Arbitral de Consum, a través de les juntes arbitrals de consum amb seu a la Comunitat Valenciana.  
- Se subvencionarà amb 5,00 euros per cada 10 noves adhesions.  
d) L'assistència a reunions de grups de treball, comissions de coordinació o fòrums de debat especialitzat que, si és el cas, siguen necessàries per a l'adequat funcionament del sistema arbitral i que es convoquen pels presidents de les juntes arbitrals amb seu a la Comunitat Valenciana.  
- L'assistència se subvencionarà amb 20,00 euros per reunió per associació participant.  
2. Les ajudes per a les accions, de què tracta el número anterior, podran sol·licitar-se en relació amb les efectuades des del dia 1 de gener fins al 7 de desembre de 2012, sempre que tinguen la resta de condicions i requisits establits en esta orde.  
  
Article 4. Presentació de sol·licituds, documentació i termini  
1. Les sol·licituds per a l'obtenció de les ajudes, regulades en esta orde hauran de dirigir-se a la Direcció General de Comerç i Consum i es presentaran segons model normalitzat en el Registre General de la Conselleria d'Economia, Indústria i Comerç, carrer Colom número 32, codi postal 46857 València, o en qualssevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (d'ara en avant LRJAP).   
En cas d'enviament per correu certificat, la presentació de la documentació en l'oficina de correus corresponent haurà de fer-se d'acord amb allò que disposa l'article 31 del Reial Decret 1829/1999, de 3 de desembre, pel qual s'aprova el Reglament pel qual es regula la prestació dels servicis postals, en desplegament del que establix la Llei 24/1998, del Servici Postal Universal i de Liberalització dels Servicis Postals, en sobre obert, a fi que l'exemplar destinat a la Direcció General de Comerç i Consum siga datat i segellat per l'oficina de correus corresponent. S'entendrà com a data vàlida de presentació aquella que aparega en el segell de l'oficina de correus que figura en la sol·licitud presentada.  
Així mateix, podrà realitzar-se la presentació telemàtica de les sol·licituds i per a això s'accedirà al catàleg de Servicis Públics Interactius de la Generalitat, accessibles a través de: , i se seleccionarà el servici corresponent. Per a poder accedir a este sistema telemàtic, la persona sol·licitant haurà de disposar de firma electrònica avançada, bé amb el certificat reconegut d'entitat (persones jurídiques), o bé amb el certificat reconegut per a ciutadans (persona física), ambdós emesos per l'Autoritat de Certificació de la Comunitat Valenciana. En el cas de presentar un certificat digital de persona física i que s'actue en representació d'una persona jurídica, s'haurà d'inscriure prèviament en el Registre de Representacions de Caràcter Voluntari davant de la Generalitat per a la realització de tràmits per via telemàtica. Si alguns dels documents que cal aportar, junt amb la sol·licitud, no poden ser presentats de manera telemàtica, es realitzarà l'entrega d'estos pel registre d'entrada, el més prompte possible i dins dels terminis establits en el número 4 d'este article.  
2. La sol·licitud de subvenció haurà d'anar firmada per la presidència de l'entitat, o la persona que actue en la seua representació. S'adjuntarà a l'esmentada sol·licitud la documentació següent:   
a) Documentació que acredite i identifique la persona sol·licitant i el seu representant legal:   
- Còpia de la targeta d'identificació fiscal.  
- Còpia de l'acta de constitució i estatuts i inscripció en el registre corresponent, llevat de si l'entitat sol·licitant és una federació o associació de consumidors i usuaris, inscrita en el Registre Públic d'Associacions de Consumidors i Usuaris de la Comunitat Valenciana.  
  
- Certificat del/de la secretari/ària, que acredite el nomenament del/la president/a de l'entitat.  
- Si és el cas, còpia de poders actualitzats que acrediten la representació de qui actue com a representant de l'entitat.  
- Autorització expressa a la Conselleria d'Economia, Indústria i Comerç perquè esta comprove les dades d'identitat del/de la president/a de l'entitat sol·licitant o, si és el cas, de qui represente la dita entitat, de conformitat amb el Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic. No obstant això:   
  
Si de la comprovació efectuada resultara alguna discordança amb les dades facilitades per l'interessat, l'òrgan instructor estarà facultat per a realitzar les actuacions procedents per a aclarir-la.  
Si el/la president/a de l'entitat sol·licitant o, si és el cas, qui represente la dita entitat, no presta el seu consentiment, haurà d'aportar fotocòpia del document nacional d'identitat.  
b) Acreditació que la persona sol·licitant de la subvenció es troba al corrent en el compliment de les obligacions tributàries i davant de la Seguretat Social.  
La presentació de la sol·licitud per part de la persona beneficiària de la subvenció, comportarà l'autorització a la Conselleria d'Economia, Indústria i Comerç, perquè esta obtinga de forma directa, a través de certificats telemàtics, l'acreditació del compliment d'obligacions tributàries i davant de la Seguretat Social, en els termes que preveuen els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions (d'ara en avant RLGS).   
No obstant això, la persona sol·licitant podrà denegar expressament el consentiment, fent constar tal circumstància en el model normalitzat de sol·licitud, havent d'aportar llavors els certificats següents:  
- De l'Agència Estatal d'Administració Tributària, el certificat que acredite que la persona sol·licitant es troba al corrent de les seues obligacions tributàries.   
- De la Tresoreria General de la Seguretat Social, el certificat acreditatiu de què la persona sol·licitant es troba al corrent en el compliment de les seues obligacions amb la Seguretat Social.  
- Dels servicis territorials de la Conselleria d'Economia, Hisenda i Ocupació, el certificat acreditatiu que la persona sol·licitant no té deutes de naturalesa tributària amb la Generalitat.   
En este sentit, els certificats expedits per les administracions tributàries i per la Seguretat Social tindran validesa durant un termini de sis mesos, comptadors des de la data de la seua expedició, d'acord amb allò que establix l'article 23.3 del RLGS.  
Quan se sol·liciten ajudes que, en conjunt, no superen els 1.803,04 euros per persona beneficiària (per concepte i any), les persones sol·licitants quedaran exonerades de presentar la documentació enumerada en este apartat.  
c) Dades de domiciliació bancària (model de comiciliació bancària segons el que s'establix en l'Orde 18/2011, de 17 de juny, de la Conselleria d'Economia, Hisenda i Ocupació), llevat que s'hagen presentat amb anterioritat davant la Conselleria d'Economia, Indústria i Comerç i no hagen experimentat variació.  
d) Declaració responsable que acredite que la persona sol·licitant no és deutor de la Generalitat per reintegrament de subvencions, que es troba inclosa en el model normalitzat de sol·licitud i no cal presentar en escrit a part.  
e) Declaració responsable de no estar sotmés a les altres prohibicions per a obtindre la condició de persona beneficiària, establides en l'article 13 de la LGS, que es troba inclosa en el model normalitzat de sol·licitud i no cal presentar en escrit a part.  
f) Declaració responsable que acredite que la persona sol·licitant no realitza cap tipus d'activitat econòmica. En el cas que, excepcionalment, la persona sol·licitant duguera a terme alguna activitat econòmica, la declaració responsable indicarà expressament que la subvenció no finançarà este tipus d'activitats. Tal declaració es troba inclosa en el model normalitzat de sol·licitud i no cal presentar en escrit a part.  
g) Certificats expedits pels/per les secretaris/àries de les diferents juntes arbitrals de consum, amb seu a la Comunitat Valenciana, en què s'indique el nombre d'audiències arbitrals celebrades en les que han participat els àrbitres proposats per l'entitat sol·licitant, amb desglossament de quantes van ser en equitat i en dret, i quantes es van realitzar fora de les seus de les respectives juntes.  
h) Certificats sobre el nombre de reclamacions derivades a les juntes arbitrals per part de l'associació o federació de consumidors i usuaris sol·licitants, expedits pels/per les secretaris/àries de les diferents juntes arbitrals de consum, amb seu a la Comunitat Valenciana, en què l'empresa reclamada es trobe adherida, amb caràcter general o particular, a l'arbitratge de consum.  
i) Certificats expedits pels/per les secretaris/àries de les diferents juntes arbitrals de consum, amb seu a la Comunitat Valenciana, sobre el nombre de noves adhesions de membres de l'associació empresarial o professional sol·licitant al Sistema Arbitral de Consum, a través de les juntes arbitrals de consum amb seu a la Comunitat Valenciana.  
j) Certificats expedits pels/per les presidents/tes de les diferents juntes arbitrals de consum, amb seu a la Comunitat Valenciana, sobre el nombre de reunions de grups de treball, comissions de coordinació o fòrums de debat especialitzat, a les quals haja assistit l'associació sol·licitant.  
3. Quan la sol·licitud no tinga els requisits assenyalats en l'article 70 LRJAP o no s'acompanye la documentació, que d'acord amb esta orde resulte exigible, es requerirà a la persona interessada perquè en el termini de 10 dies, esmene la falta o hi adjunte els documents preceptius, amb indicació que, si així no ho fera, es considerarà que desistix de la seua petició.   
4. El termini de presentació de sol·licituds serà el següent:  
Des de l'1 d'octubre de 2012 fins al 5 d'octubre de 2012, per a les actuacions realitzades des de l'1 de gener de 2012 fins al 30 de setembre de 2012.  
Des del 3 de desembre de 2012 fins al 14 de desembre de 2012, per a les actuacions realitzades des de l'1 d'octubre de 2012 fins al 7 de desembre de 2012.  
Les sol·licituds que es presenten fora del termini establit no seran admeses a tràmit, i es resoldrà la seua inadmissió per extemporaneïtat.  
En la segona sol·licitud d'ajuda no caldrà a aportar la documentació assenyalada en els apartats a), b) i c), sempre que continue vigent i no haguera experimentat variació.   
  
Article 5. Instrucció del procediment  
1. La Direcció General de Comerç i Consum de la Generalitat serà la competent per a la instrucció del procediment.  
2. L'òrgan instructor emetrà un informe, en què conste que, de la informació que hi ha en el seu poder, es desprén que el beneficiari complix tots els requisits per a accedir a la subvenció.  
  
Article 6. Resolució de concessió de les ajudes   
1. El conseller d'Economia, Indústria i Comerç, i vicepresident primer del Consell, dictarà les resolucions de concessió de les ajudes, en què fixarà expressament la quantia. Les resolucions es notificaran a les persones interessades en els termes que preveu l'article 58 de la LRJPAC.  
2. El termini màxim per a tramitar, resoldre i notificar les subvencions finalitzarà el 30 de desembre de 2012. Transcorregut el dit termini, sense que s'haja dictat una resolució, s'entendrà desestimada la sol·licitud de concessió de l'ajuda en els termes que preveu l'article 44 de la LRJPAC.   
3. Les resolucions, a què es referixen els paràgrafs anteriors, posen fi a la via administrativa i contra esta podrà interposar-se potestativament recurs de reposició davant de l'òrgan que va dictar l'acte, en el termini d'un mes, comptador a partir de l'endemà de la notificació de la resolució corresponent, o bé, directament recurs contenciós administratiu davant de la Sala de l'esmentada jurisdicció del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la notificació de la resolució corresponent. En el cas que s'interpose recurs de reposició, no es podrà interposar recurs contenciós administratiu fins que aquell siga resolt expressament o s'haja produït la seua desestimació presumpta. Tot això sense perjudici que s'utilitze qualsevol altre recurs que es crega oportú.  
  
Article 7. Liquidació de les ajudes   
Justificada la realització de les actuacions subvencionables, es procedirà al pagament de l'ajuda a l'entitat beneficiària.   
  
DISPOSICIONS ADDICIONALS  
  
Primera  
1. En el cas que els documents que han d'acompanyar a la sol·licitud de concessió de les ajudes ja estigueren en poder de qualsevol òrgan de l'administració actuant, la persona sol·licitant podrà acollir-se a allò que establix l'apartat f) de l'article 35 de la LRJPAC, sempre que es faça constar la data i l'òrgan o dependència en què van ser presentats o, si fa al cas, emesos i que no hagen transcorregut més de cinc anys des de la finalització del procediment a què corresponguen.   
2. En els supòsits d'impossibilitat material d'obtindre el document, l'òrgan competent podrà requerir a la persona sol·licitant la seua presentació o, si no n'hi ha, l'acreditació per altres mitjans dels requisits a què es referix el document.   
  
DISPOSICIONS FINALS  
  
Primera  
Es faculta la Secretaria Autonòmica d'Economia, Indústria i Comerç per a dictar les disposicions i adoptar les mesures que considere adients per al desplegament i aplicació d'allò que disposa esta orde.  
  
  
Segona  
Esta orde entrarà en vigor l'endemà de la publicació en el Diari Oficial de la Comunitat Valenciana   
  
València, 2 d'abril de 2012  
  
El conseller d'Economia, Indústria i Comerç,  
MÁXIMO BUCH TORRALVA